Epigenetic Heterogeneity during Germ Cell Development
Independent Research Fund Denmark
Københavns Universitet
Menneskets fertilitet afhænger af, at der sker en korrekt udvikling af de såkaldte kimceller, som er forstadiet til ægceller hos kvinder og sædceller hos mænd. Under normal udvikling dør mange kimceller, men man ved ikke hvorfor visse kimceller vælges til at udvikle sig til æg- og sædceller, mens andre elimineres. Denne udvælgelse kunne imidlertid fungere som en vigtig kvalitetskontrol, der fravælger uegnede celler, så defekter ikke spreder sig til næste generation. Dette projekt søger at forstå de kriterier der kræves for at danne æg- og sædceller af høj kvalitet og dermed forstå grundlaget for normal fertilitet. En vigtig del af kimcellers udvikling er en massiv omprogrammering af epigenomet - den unikke kombination af proteiner og kemiske markører, der er ansvarlig for at pakke DNA’et tæt sammen i cellens kerne. Mens DNA’et er ens for alle kroppens celler, er epigenomet specifikt for en celletype – således koder epigenomet for celleidentitet og bevirker at celler kan bevare deres identitet, når de deler sig. Under kimcellers udvikling slettes epigenomet, hvilket skaber et "rent lærred" for de celler, der i sidste ende bliver til kønsceller og er fundamentet for den næste generation. I dette projekt vil jeg teste hypotesen om, at kimceller fravælges, hvis deres epigenom ikke slettes på korrekt vis. Denne viden vil øge vores forståelse af normal fertilitet og kan hjælpe med at udvikle fremtidens behandling af barnløshed.
Research Projects (Max 10 MDKK) / Inge Lehmann-programmet / grant